Henri van Breda: ‘Ek het nie my gesin vermoor nie’Henri van Breda. Foto: ANA Henri van Breda het Dinsdag in die Wes-Kaapse hooggeregshof getuig hy het nie sy ouers en ouer boer vermoor nie en ook nie gepoog om sy jonger suster, Marli, te vermoor nie. Van Breda beweer ŉ aanvaller met ŉ byl, geklee in ŉ balaklawa en handskoene, het sy gesin in Januarie 2015 in hul huis in die De Zalze-landgoed in Stellenbosch aangeval. Hy voer aan hy het nie sy gesin vermoor nie. Van Breda se getuienis, op dag 54 van die verhoor, is regstreeks uitgesaai nadat regter Siraj Desai besluit het hy “is huiwerig om uitsonderings te maak wat die media se grondwetlike reg op vryheid van spraak” sal beïnvloed. Die verdediging het vroeër aangevoer Van Breda sukkel met hakkel en regstreekse uitsending van sy getuienis kan dus ŉ negatiewe invloed op hom hê. Van Breda, wat Woensdag 23 jaar oud word, het baie ongemaklik gelyk toe sy getuienis begin en kort-kort sweet van sy voorkop gevee. Daar was egter geen teken van hakkel nie en ná ŉ kort verdaging het hy teruggekom en kalmer gelyk gedurende die res van sy getuienis. Van Breda het aan die hof gesê hulle was ŉ hegte gesin wat dit geniet het om tyd saam deur te bring, veral gedurende vakansies. Hy het in sy getuienis metodiese stellings wat in sy pleitverduideliking gemaak is, herhaal. Toe Van Breda se regsverteenwoordiger hom gevra het hoekom hy nie sy pa, ma en broer probeer help het nie, het hy gesê: “Ek was net bang. Ek kan nie onthou wat deur my kop gegaan het nie. Ek het beslis nie helder gedink nie. Ek was net baie bang.” Soms kon hy nie sekere besonderhede onthou nie, maar hy kon wel die presiese posisies van sy hande aandui toe hy met die aanvaller gestoei het. Sy geheue oor die struweling met die aanvaller was presies. Van Breda het beweer hy kon “nogal maklik” die byl by die aanvaller afneem waarna hulle oor die mes gestoei het wat tot die beserings aan sy arms en bolyf gelei het. Die staat voer aan hierdie wonde is self toegedien. Susan Galloway, senior staatsaanklaer, het haar kruisondervraging begin deur aan Van Breda uit te wys dat hy nie hakkel nie. “Ek het daarop gefokus om nie te hakkel nie. Ek het gesweet,” het hy aan die hof gesê. Sy het hom gevra hoekom hy nie die eerste getuie vir die verdediging is wat getuig nie, soos normaalweg gedoen word en geïmpliseer hy pas sy getuienis aan by dit wat hy in die hof gehoor het. Van Breda het gesê hy volg sy regsverteenwoordiger se advies. Galloway het toe aangevoer Van Breda het nie ŉ probleem gehad om regdeur die verhoor na foto’s van die misdaadtoneel te kyk nie. “Ek stem nie saam nie. Ek het na die foto’s gekyk en dit nie geniet nie,” het Van Breda geantwoord. Galloway het verskeie kwessies geopper wat sy aanvoer nie sin maak nie, waaronder hoekom die familie se hond, Sasha, nie daardie aand geblaf het nie. Van Breda het gesê Sasha het “ŉ toeval soortgelyk aan ŉ beroerte” gehad kort nadat hulle vanaf Australië na Suid-Afrika teruggekeer het. Die moontlikheid bestaan dat medikasie haar “swak” gemaak het. Galloway het ook bevraagteken hoekom sy ma en suster op hul gemak daarmee sou wees om net in moulose hempies en onderklere te gaan ondersoek instel het. Van Breda het geantwoord hy sou nie van hulle verwag om in die middel van die somer japonne aan te trek nie. Galloway het daarna deur die verskillende vlakke van veiligheid by die landgoed gegaan en bevraagteken hoe inbrekers heeltemal ongesiens by die huis, geleë in ŉ sentrale gebied, ingekom het. “Hulle het daarin geslaag om ŉ huis in die landgoed te kies waarvan die agterdeur oopgelaat is. So, daar is maklike toegang tot die huis en dan verander alles. Hulle verwyder nie waardevolle eiendom wat baie duidelik [in die huis] sigbaar is nie. Een mens gaan by die trappies op en val die gesin aan.” “Dit is wat ek gesien het,” het Van Breda geantwoord. “Uit die bewyse is daar ŉ redelike moontlikheid dat iemand toegang gehad het tot ŉ ingangskaart om by die landgoed in te kom.” Galloway het Van Breda gevra of hy die verskil verstaan tussen ŉ “moontlikheid” en ŉ “redelike moontlikheid”. “Redelike,” het hy met ŉ effens grynslag geantwoord. Lees alle vorige berigte oor Henri van Breda op Maroela Media.